《感述二首 其二》
清代·何震彝

吾性故方峭，謇直宜自许。有时屈刚肠，宛转为儿女。

俯视九流人，虚诞相誇诩。阘茸必见全，何为好健举。

临财不审度，恣心任去取。偶遭侪辈轻，豪夺复谁予。

吴君重然诺，一剑酬死侣。淮阴报漂母，投金默无语。

朋僚肆往还，忘形失尔汝。直谅或可亲，蒐琐难与处。

作者简介：何震彝，字鬯威，一字穆忞，江阴人。光绪甲辰进士，官内阁中书，改道员。有《鞮芬室近诗》。